Iltatyttöjä 30 vuotta kuvannut Kari Pekonen paljastaa, miten Iltatyttöä tehtiin.

Tanja Taipaleesta kaikki alkoi. Kun Kari Pekonen oli ottanut Tanjasta rohkeita kuvia, hän alkoi saada tavallisilta naisilta kuvauspyyntöjä. Näin syntyi Iltatyttö.

Tässä haastattelussa paljastetaan se, mitä yhteistä on Samantha Foxilla sekä Katja ja Virpi Kätkällä.

Mutta sitä ennen uutinen on parasta kertoa heti. Iltatyttö-palsta lopetetaan.

Kolmekymmentä vuotta Iltalehden sivuilla ollut Iltatyttö on tullut tiensä päähän. Koko tuon ajan valokuvaaja Kari Pekonen on nähnyt kameransa linssin läpi, kuinka pin-up-kulttuuri on vähitellen muuttunut.

Tanjasta kaikki alkoi

Kaikki sai alkunsa siitä, kun Iltalehden sivuille ostettiin kansainvälisiltä kuvatoimistoilta tyttökuvia. Idea oli saatu The Sun -nimisen brittilehden sivuilta. Samanlaisia kuvia julkaistiin Iltalehden lisäksi myös Kauppalehdessä. Kauppalehteen otti yhteyttä tamperelaiskaunotar Tanja Taipale, joka ehdotti itseään niin sanotuksi kolmossivun tytöksi.

Kauppalehti ei aiheesta innostunut, mutta saman konsernin Iltalehti kiinnostui aiheesta. Kun Kari Pekonen otti Tanjasta upeita pin-up -kuvia, hänestä päätettiin tehdäkin isompi juttu. Elettiin vuotta 1986, ja ennen näkemättömän rohkeat kuvat sekoittivat puoli-Suomea.

Kuvien myötä Taipaleesta tuli sen ajan kohujulkkis, ja pian hän koristi molempien iltapäivälehtien kansia. Taipaleen kuvat ottanut Kari Pekonen sai osansa kohusta.

- Sain hirveän läjän postia tytöiltä ympäri Suomea. Hekin halusivat itsestään samantapaisia kuvia, Kari muistelee.

Niinpä Kari marssi silloisen päätoimittaja Veli-Antti Savolaisen puheille. Tuolloin päätettiin, että ulkomaisten kuvien sijasta Iltalehti julkaisee kotimaisia tyttöjä.

- Savolainen oli sitä mieltä, että kokeillaan ainakin puolen vuoden ajan. Hän epäili, ettei Suomessa riittäisi tyttöjä palstan pyörittämiseen sen pidempään.

Veikkaus meni sikäli pieleen, että tyttöjä riitti peräti kolmenkymmenen vuoden ajan.

Myös Julia ja Johanna Tukiainen ovat entisiä Iltatyttöjä. PASI LIESIMAA

Salatut taustat

Kari Pekonen huomasi aika pian, että vaikka tytöt halusivat itsestään seksikkäitä kuvia, kuvaustilanteessa heitä jännitti.

- Esitin toiveen, että he ottaisivat tukihenkilön mukaan. Jotkut ottivat poikaystävänsä, mutta aika monella oli äiti mukana.

Iltatytöt saivat paitsi pienen korvauksen myös oikeuden päättää, julkaistaisiinko kuvat vai ei. Lisäksi tytöt saivat itselleen muistoksi ne kuvat, joita ei julkaistu.

Viikon Iltatyttö esiteltiin aina lauantain lehdessä, ja pitkin viikkoa saman tytön kuva esiintyi lehdessä aforismin kera.

- Aluksi tytöt itse kirjoittivat näitä mietelauseita. Mutta sitten ne alkoivat toistaa liikaa itseään. Maanantaisin käytettiin " tästä se viikko alkaa " ja torstaisin luki " torstai on toivoa täynnä " . Jos joku tyttö keksi omaperäisen lauseen, pian muut alkoivat kopioida, Pekonen kertoo.

Tästä johtuen toimitus otti oikeudekseen muokata aforismeja. Viime vuosina Iltatyttö julkaistiin urheilusivuilla, joten useimmiten lausahdukset liittyivät urheilumaailman tapahtumiin.

Siskokset Katja ja Virpi Kätkä olivat ennen CatCat-uraansa Iltatyttöjä.

Julkkistyttöjä

Kari Pekonen on paljon pohtinut sitä, miksi jotkut naiset haluavat pin-up-tyylisiin kuviin.

- Tässä olisi hyvä aihe tohtoriväitökselle. Itse veikkaisin, että kyse on lajiominaisuudesta. Siinä missä eläinmaailmassa esimerkiksi uroslinnut pörhistelevät hyvännäköisinä, jotkut naiset haluavat esiintyä seksikkäinä ja hyvännäköisinä.

Vaikka Iltatyttöjä yhdisti esiintymistarve, pinnan alla oli erilaisiakin lähtökohtia.

- Joillekin osallistuminen oli hetken päähänpisto, jolla mitattiin omaa rohkeutta. Sitten oli niitä, joilla oli elämässä selkeä määränpää, ja Iltatyttö-kuvaukset olivat yksi välietappi.

- Kuvattavanani on ollut myös taiteellisia naisia. Heille Iltatyttö oli ikään kuin performanssi.

Aina aika ajoin Iltatytöistä on tullut julkkiksia. Iltatyttöinä ovat olleet muun muassa jo edesmennyt Julia Tukiainen sekä Johanna-sisko. Satu Lappi -nimisestä kohublondista leivottiin myöhemmin Vuoden nainen. Viidakon tähtösestä tutuksi tullut Sanna Suutari on myös entinen Iltatyttö. Ennen CatCat-uraa Katja ja Virpi Kätkä tunnettiin Iltatyttöinä. Samankaltaisen uran on tehnyt Samantha Fox, joka aloitti Sun-lehden kolmossivun tyttönä, päätyen poptähdeksi.

Iltatytön jäädessä eläkkeelle, Kari Pekonen lohduttaa kaikkia faneja siteeraten Pahkasika-julkaisua.

- Kaikki loppuu aikanaan, vaan konsanaan ei milloinkaan.